
Zadeva: 
Položajni dodatek in vodenje po pooblastilu
Zveza:               
na Ministrstvo za javno upravo smo prejeli vaš dopis, v katerem vas zanima, kako lahko javnim uslužbencem, ki po pooblastilu vodijo notranje organizacijske enote, določite položajni dodatek skladno z novo Uredbe o kriterijih za določitev višine položajnega dodatka za javne uslužbence (Uradni list RS, št. 85/10). V zvezi s tem vam podajamo naslednji odgovor.
Zakon o sistemu plač v javnem sektorju (Uradni list RS, št. 108/09-UPB13, 107/09-odl.US, 13/10, 59/10, 85/10, 107/10, v nadaljnjem besedilu ZSPJS) v 24. členu opredeljuje položajni dodatek kot del plače, ki pripada javnemu uslužbencu, ki izvršuje določena pooblastila v zvezi z vodenjem kot vodja notranje organizacijske enote. Tako tudi Uredba o kriterijih za določitev višine položajnega dodatka za javne uslužbence v prvem odstavku 3. člena določa, da je položajni dodatek del plače, ki pripada javnemu uslužbencu, ki izvršuje pooblastila v zvezi z vodenjem, usklajevanjem ali izvajanjem dela kot vodja notranje organizacijske enote, vrednotenje teh nalog pa ni vključeno v osnovno plačo. Zakon o javnih uslužbencih (Uradni list RS, št. 56/02, 110/02, 02/04, 23/05, 35/05 - upb1, 62/05, 75/05, 113/05, 32/06 - upb2, 33/07, 63/07-upb3, 65/08, v nadaljnjem besedilu ZJU) v prvem delu, kjer ureja skupna načela sistema javnih uslužbencev, v šesti točki 6. člena, določa, da je sistemizacija delovnih mest akt, ki določa delovna mesta, potrebna za izvajanje nalog državnega organa, uprave lokalne skupnosti oziroma osebe javnega prava, z opisom pogojev in nalog na posameznih delovnih mestih. V prvem odstavku 21. člena ZJU pa je določeno, da mora imeti vsak državni organ, uprava lokalne skupnosti in oseba javnega prava akt o sistemizaciji delovnih mest, v katerem so v skladu z notranjo organizacijo določena delovna mesta, potrebna za izvajanje nalog (razen če poseben zakon ne določa drugače). Poleg tega je tudi v šestem odstavku 7. člena ZSPJS v okviru minimalnega obsega podatkov, ki jih mora akt o sistemizaciji delovnih mest vsebovati, pod točko 11. določen tudi opis nalog delovnega mesta ali naziva.
V dopisu z naslovom: Dodatna pojasnila v zvezi z novo ureditvijo položajnega dodatka, št. 0100-835/2010/7, z dne 19.11.2010, ki je objavljen na naši spletni strani, je vodenje po pooblastilu pojasnjeno pod točko c). Med drugim smo zapisali, da so javni uslužbenci, ki po pooblastilu vodijo notranjo organizacijsko enoto, upravičeni do položajnega dodatka le v primeru, da je delovno mesto vodje notranje organizacijske enote sistemizirano, ni pa zasedeno. Sistemizacija delovnega mesta vodje notranje organizacijske enote je v teh primerih potrebna, ker je na ta način razvidno, da je glede na notranjo organizacijo dela in sistemizacijo delovnih mest predvideno, da ima konkretna notranja organizacijska enota tudi vodjo. Možno bi namreč bilo, da kakšna notranja organizacijska enota tudi nima vodje in jo vodi vodja neposredno nadrejene organizacijske enote.

Glede na to, da iz veljavne normativne ureditve nesporno izhaja, da so javni uslužbenci upravičeni do položajnega dodatka le v primeru, ko vodijo notranjo organizacijsko enoto, kar pomeni, da mora biti delovno mesto vodje notranje organizacijske enote sistemizirano, velja omenjeno načelo tudi v primeru vodenja po pooblastilu (le da v primeru vodenja po pooblastilu delovno mesto vodje notranje organizacijske enote ni zasedeno, javni uslužbenec pa opravljanja naloge vodenja te notranje organizacijske enote na podlagi posebnega pisnega pooblastila predstojnika). Ob tem poudarjamo, da morajo biti za pridobitev položajnega dodatka tudi za javne uslužbence, ki po pooblastilu vodijo notranje organizacijske enote, izpolnjeni pogoji glede števila zaposlenih v posamezni notranji organizacijski enoti, enako kot za vodje teh notranjih organizacijskih enot, kar pomeni, da ni pravne podlage za določanje položajnega dodatka za javne uslužbence, ki po pooblastilu vodijo notranje organizacijske enote v kolikor v posamezni notranji organizacijski enoti ni zaposlenih vsaj pet javnih uslužbencev oziroma v posebnih primerih trije.
S spoštovanjem,

	
	Mojca Ramšak Pešec

